РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број:06-2/419-21

19. октобар 2021. године

Б е о г р а д

ЗАПИСНИК

45. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 19. ОКТОБРА 2021. ГОДИНЕ

Седница је почела у 12,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Бобан Бирманчевић, Братимир Васиљевић, Ана Чарапић, Владимир Маринковић и Милорад Мијатовић,.

Седници су присуствовали заменици чланова: Адријана Пуповац (заменик Душка Тарбука), Ана Белоица (заменик Соње Влаховић), и Марина Мирковић заменик (Љиљане Кузмановић Вујаковић).

Седници нису присуствовали чланови Одбора: Оливера Пешић, Горан Ковачевић, Душан Бајатовић, Војислав Вујић и Золтан Пек, нити њихови заменици.

Александра Томић, председник Одбора је предложила а одбор једногласно (12 гласова за) прихватио предлог да се из предложеног дневног реда повуче прва тачка дневног реда - Разматрање Извештаја о раду Агенције за спречавање корупције за 2020. годину, због немогућности директора Агенције за спречавање корупције да присуствује седници и образложи Извештај због раније заказаног службеног путовања у иностранство.

На предлог председника, Одбор је једногласно (12 гласова за) утврдио следећи:

Д н е в н и р е д :

1. Разговор са кандидатима за избор два члана Републичке комисије за заштиту права у поступцима јавних набавки;
2. Утврђивање Предлога одлуке о избору два члана Републичке комисије за заштиту права у поступцима јавних набавки.

Пре преласка на рад по утврђеном дневном реду Одбор је, једногласно (12 гласова за), усвојио записнике са 43. и 44. седнице Одбора.

**ПРВА ТАЧКА:** **Разговор са кандидатима за избор два члана Републичке комисије за заштиту права у поступцима јавних набавки;**

Председник Одбора је подсетила чланове Одбора да је Радна група за спровођење поступка за предлагање кандидата за избор два члана Републичке комисије за заштиту права у поступцима јавних набавки, на састанку одржаном 6. октобра 2021. године, размотрила пријаве поднете на конкурс за избор два члана и утврдила који кандидати испуњавају услов за учешће у даљем поступку избора.

На конкурс се јавило два кандидата за избор првог члана, који испуњавају услове прописане чланом 191. став 2. Закона о јавним набавкама и три кандидата за избор другог члана, који испуњавају услове прописане чланом 191. став 3. наведеног закона.

Радна група је, ради провере и утврђивања испуњености услова наведених у јавном конкурсу, извршила увид у поднете пријаве и пратећу документацију.

Након увида у пристигле пријаве кандидата Радна група је констатовала да су све пријаве благовремене, потпуне и уз њих су приложени сви тражени докази.

Пријаву за првог члана Републичке комисије поднеле су кандидаткиње:

- Ана Антић

- Јелена Стојановић

Пријаве за другог члана Републичке комисије поднели су кандидати:

- Ана Антић

- Јасмина Пејаковић

- Светлана Ражић

Све четири кандидаткиње су у кратким цртама образложиле своју пословну биографију.

**ДРУГА ТАЧКА:** **Утврђивање Предлога одлуке о избору два члана Републичке комисије за заштиту права у поступцима јавних набавки**

Након обављеног разговора са кандидаткињама за два члана Републичке комисије за заштиту права у поступцима јавних набавки, Одбор је гласао о предложеним кандидатима.

За кандидаткињу за првог члана Јелену Стојановић, 12 чланова Одбора су гласала за, те је она једногласно изабрана за првог члана.

За кандидаткињу за другог члана Светлану Ражић, 12 чланова Одбора су гласала за, те је она једногласно изабрана за другог члана.

На основу члана 189. став 2. Закона о јавним набавкама („Службени гласник РС“, број 91/19) и чл. 55. и 203. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава, на 45. седници одржаној 19. октобра 2021. године, утврдио је Предлог одлуке о избору два члана Републичке комисије за заштиту права у поступцима јавних набавки који подноси Народној скупштини:

О Д Л У К У

О ИЗБОРУ ДВА ЧЛАНА РЕПУБЛИЧКЕ КОМИСИЈЕ ЗА ЗАШТИТУ ПРАВА

У ПОСТУПЦИМА ЈАВНИХ НАБАВКИ

I

За чланове Републичке комисије за заштиту права у поступцима јавних набавки бирају се:

1. Јелена Стојановић, на период од пет година, који почиње да тече од 28. децембра 2021. године,

2. Светлана Ражић, на период од пет година, који почиње да тече од 28. децембра 2021. године.

За представника предлагача на седници Народне скупштине одређена је др Александра Томић, председник Одбора.

Седница је завршена у 12,50 часова.

Седница је тонски снимана

СЕКРЕТАР ОДБОРА ПРЕДСЕДНИК

Тијана Игњатовић др Александра Томић